24.2.2022
RO
Jurnalul Oficial al Uniunii Europene
L 45/1471 COMISIE PROIECTE-PILOT
CAPITOLUL PP 07 — INVESTIȚII ÎN CAPITALUL UMAN, COEZIUNE SOCIALĂ ȘI VALORI (continuare) PP 07 22
(continuare)
PP 07 22 02
(continuare) Comentarii
Noile tehnologii schimbă în permanență și în mod semnificativ dinamica procesului decizional și peisajul mediatic.
Deși ele facilitează distribuirea de informații de interes public către un public mai larg, încurajând pluralismul, modul în care informațiile sunt create, căutate și distribuite online, ele pot de asemenea accentua polarizarea, în sensul că o persoană este expusă la știri, surse și idei care corespund preferințelor acesteia.
Acest lucru, în combinație cu platformele bazate pe profit, care fac schimb de date din motive pur comerciale, poate submina în mod semnificativ potențialul de confruntare și de dezbatere a unor puncte de vedere opuse și, ca atare, poate prezenta un risc pentru jurnalismul etic, pentru pluralismul mass-mediei și pentru democrația europeană în sine.
În același timp, jurnaliștii și alți actori din domeniul mass-mediei se confruntă cu acte de violență, amenințări, hărțuire sau stigmatizare publică în Uniune, îndeosebi datorită activităților lor de investigare menite să protejeze interesul public împotriva abuzului de putere, a corupției, a încălcărilor drepturilor omului sau a activităților infracționale și, potrivit Platformei Consiliului Europei pentru protecția jurnalismului și siguranța jurnaliștilor, peste jumătate din cazurile de abuzuri împotriva profesioniștilor din domeniul mass-mediei sunt comise de actori statali.
Am asistat la un val masiv de dezinformare și propagandă difuzate rapid prin intermediul internetului și al altor mijloace de informare în masă.
Având în vedere consecințele sociale și politice, este mai important ca niciodată ca cetățenii noștri să fie utilizatori critici atât ai mass-mediei, cât și ai rețelelor de socializare.
Este necesar să se investească resurse financiare adecvate în alfabetizarea mediatică și digitală și în dezvoltarea de strategii comune ale Uniunii, în colaborare cu ziariști, cadre universitare, organizații internaționale și ale societății civile, pentru a capacita cetățenii și utilizatorii online să recunoască și să aibă cunoștință de sursele îndoielnice de informații, precum și să identifice și să expună conținutul voit fals și propaganda.
„Festivalul european al jurnalismului și al educației în domeniul mass-mediei” vizează întărirea dialogului, a cooperării și a parteneriatului în Uniune în rândul ziariștilor, al canalelor media, inclusiv al mass-mediei publice, al organizațiilor societății civile și al profesioniștilor din domeniul alfabetizării mediatice, punând accentul pe chestiunile esențiale ale epocii noastre, cu o atenție deosebită acordată tinerilor, inclusiv studenților la ziaristică, persoanelor și rețelelor de socializare: cum poate fi combătută dezinformarea în epoca de după adevăr.
În fiecare an, ziariștii din întreaga Europă vor fi invitați să prezinte contribuții online prealabile, pe o platformă dedicată, și să prezinte propuneri concrete de îmbunătățire a legislației și a condițiilor de muncă pentru acest sector, atât la nivel european, cât și la nivel național.
Sub auspiciile acestui eveniment, profesioniștii din mass-media vor putea elabora noi propuneri, monitoriza punerea în aplicare a normelor existente și vor putea stabili rezultate în domenii precum protecția și siguranța ziariștilor, securitatea socială, un nou model de afaceri pentru mass-media, rolul și impactul digitalizării asupra sectorului mass-media, rolul mass-mediei în combaterea dezinformării sau în creșterea nivelului de alfabetizare mediatică.
Evenimentul va reuni apoi profesioniști din media proveniți din medii diferite, și anume mari grupuri de media, liber-profesioniști, ziariști de investigație independenți, organe de media locale, precum și reprezentanți ai asociațiilor de presă și ai ONG-urilor din domeniul libertății mass-mediei, invitând reprezentanți ai autorităților naționale și europene în calitate de vorbitori invitați sau observatori.
Acest format nu numai că va îmbunătăți conștientizarea de către ziariști a măsurilor existente și a celor mai bune practici, ci ar permite, de asemenea, autorităților naționale și europene să se conecteze și să înțeleagă mai bine nevoile sectorului sub forma unui dialog structurat care să aibă loc anual.
În fiecare an, evenimentul va elabora o listă de recomandări de politică, ținând seama de contribuțiile care au fost transmise de ziariști din întreaga Europă, și va stabili concluziile care se desprind din acestea.
Aceste recomandări ar trebui apoi să constituie baza pentru acțiunile de politică în domeniul libertății mass-mediei, incluse în programele de lucru ale Comisiei Europene, precum și în alte domenii relevante.